Рок група "Атлантик" с концерт по случай 35 години на сцена | Вестник "ДУМА" - ДУМИ МНОГО, ДУМА Е ЕДНА
Рок група "Атлантик" с концерт по случай 35 години на сцена
"Атлантик" прави юбилеен концерт под наслов "35 години "Атлантик" и приятели", в който ще участват групите "Тотал Стоун", Иво Икономов и Стоян Петров от "Еридан", "Лунапарк", "Експеримент", "Реванш", "Зомби бар" и "Слейв пит". Концертът е днес, 9 ноември, от 17.45 ч. в Дома на културата "Средец" в София, ул. "Кракра" 2А. Входът е свободен. Това е подарък на "Атлантик" и приятели към всички верни фенове на рок музиката.
"Атлантик" е създадена през октомври 1983 г. от китариста Димитър Димитров и Росен Литов - бас-китара, ударни - Тони, и вокал - Георги. От самото начало групата се насочва към стила хард и хеви, а по-късно през годините към хеви-спит метъл - по тази причина групата е една от основоположниците на по-твърдата музика в България. През 80-те г. тя започва с авторска музика. Първите й песни са "Кошмарен сън", "Недоверие", "Аз съм влюбен" и др., които по-късно са включени в албума "Атлантик 96", издаден от АРА. Албумите са десет, като последните три, заедно с новия, четвърти, са на английски език. През 90-те г. групата свири пред многобройна публика по стадиони и големи зали, както и на открити места, на избори, пред 50-хилядна публика.
Новият албум се казва "По пътя към края" и ще излезе до края на 2018-а или в началото на 2019 г. Той се посвещава на музикантите, които са свирили в групата през годините и вече не са сред нас: Иван Г. Лазаров - барабанист (1986, 1989, 2012-2015), Ивайло Петров-Иваца - бас (2015-2018).
"Атлантик" сбъдна своята мечта и успя да се изяви в чужбина по рокфестивали и клубове, споделя Димитър Димитров. Съставът е свирил с Христо Ламбрев - гост музикант от група "Сигнал"; Атанас Ловчинов - бивш вокалист на "Паралел 42", който работи с "Атлантик" две години и половина; Наско Стефанов - 3 години в "Атлантик", бивш певец на "Импулс", и много други, започнали кариерата си именно от "Атлантик".